alexandrainst/scandi-wiki huggingface dataset:
Hrafna-Flóki Vilgerðarson

Flóki Vilgerðarson var norskur víkingur, sonur Vilgerðar Hörða-Káradóttur, sem hélt vestur um haf til að leita lands sem fréttir höfðu borist af. Hann sigldi frá Flókavörðu á mörkum Rogalands og Hörðalands og hafði meðferðis fjölskyldu sína og frændlið, svo og búfénað, því ætlunin var að setjast að í hinu nýja landi. Af förunautum Flóka eru nefndir þeir Herjólfur og Þórólfur (Þorsteinsson Grímssonar kamban) og Faxi sem Faxaflói er sagður heita eftir. Kona Flóka er sögð hafa verið Gró, systir Höfða-Þórðar landnámsmanns í Skagafirði.

Flóki sigldi þó ekki beint til Íslands, heldur kom fyrst við við á Hjaltlandi. Þar drukknaði Geirhildur dóttir hans í Geirhildarvatni. Flóki kom einnig við í Færeyjum og gifti þar aðra dóttur sína. Þrándur í Götu var afkomandi hennar. Hann hafði með sér þrjá hrafna, sem hann hafði að því er segir í Hauksbók blótað í Noregi, og lét þá vísa sér leið til Íslands; sleppti fyrst einum og sá flaug aftur í átt til Færeyja, sá næsti flaug beint upp í loft og sneri aftur en sá þriðji flaug fram um stafn og þá vissi Flóki að hann var að nálgast land.

Hrafna-Flóki kom að Horni eystra og sigldi svo suður og vestur fyrir land og nam land í Vatnsfirði á Barðaströnd um árið 865. Rétt utan við bryggjuna á Brjánslæk, niðri við sjó, eru Flókatóftir. Þar eru friðlýstar rústir og segja munnmæli að Hrafna-Flóki hafi fyrstur haft þar vetursetu á Íslandi með mönnum sínum.

Í Landnámu segir að þá hafi Vatnsfjörður verið fullur af fiski og nýbúarnir stundað veiðarnar svo stíft að ekkert varð úr heyskap og öðrum nauðsynlegum undirbúningi fyrir íslenska veturinn. Leiddi þetta til þess að allt kvikféð drapst um veturinn og yfirgaf fólkið þá landið aftur. Þegar voraði gekk Hrafna-Flóki á fjöll upp af Vatnsfirði og sá fjörð fullan af ís. Í Landnámabók segir svo: „Vár var heldr kalt. Þá gekk Flóki upp á fjall eitt hátt ok sá norðr yfir fjöllin fjörð fullan af hafísum, því kölluðu þeir landit Ísland, sem það hefur síðan heitir.“ Hefur landið upp frá því verið kallað Ísland.

Langt var liðið á sumar þegar Flóki og förunautar hans héldu úr Vatnsfirði og „beit þeim eigi“ fyrir Reykjanes, það er að segja að þeir fengu ekki nægan byr í seglin. Urðu Flóki og Herjólfur viðskila og hafði Flóki vetursetu í Borgarfirði. Tafðist því brottferð þeirra um einn vetur.

Hrafna-Flóki sneri aftur til Íslands síðar og nam þá land við austanverðan Skagafjörð, frá Stafá austur að Flókadalsá, það er að segja byggðina á Bökkum og Flókadal vestan ár, og er það skammt frá landnámi Þórðar mágs hans. Landnámsjörð hans var Mór í Flókadal, sem seinna skiptist í Ysta-Mó, Mið-Mó og Syðsta-Mó. Oddleifur (stafur) hét sonur hans sem bjó á Stafhóli og deildi við Hjaltasonu. Enn átti hann dótturina Þjóðgerði.

Tengt efni 
 Þórólfur smjör Þorsteinsson

Tilvísanir

Tenglar 
 Hrafna-Flóki leggur frá landi; grein í Lesbók Morgunblaðsins 1998

Landnám Íslands
Landnámsmenn á Íslandi
Skagafjörður
Hentai

Hentai (japanska: 変態 eða へんたい) er japanskt orð sem þýðir „undarleg ásjón“ eða „undarlegheit“. Hinsvegar í talmáli getur það þýtt „perri“ og er notað í mörgum tungumálum sem heiti yfir erótíska tölvuleiki og manga og anime sem sýna gróft kynferðislegt efni. Í japönsku er þetta orð hinsvegar aldrei notað til að lýsa erótísku efni, heldur eru hugtökin „jū hachi kin“ (18禁; bannað sölu ungmenna þ.e.a.s. yngri en 18), „ecchi/H anime“ (kynferðislegt/klámfengið anime) „eroanime“ (エロアニメ; blanda af orðunum erotic og anime), eða „seinen“ (成年; fullorðins, sem ekki ætti að rugla saman við 青年, seinen sem þýðir „unglingar“).

Hugtakið „hentai“ er oft notað (utan Japan) til að lýsa klámfengnum teiknimyndum, sem er ekki endilega anime eða manga.

Bakgrunnur 

Í japönsku er orðið hentai kanji sem samanstendur af 変 (hen sem þýðir „undarlegt“ eða „óhefbundið“) og 態 (tai sem þýðir „útlit“), sem mætti gróflega þýða sem „öfuguggi“ eða „pervert“. Það er aldrei notað til að lýsa klámfengnu efni, heldur aðeins til að lýsa persónu.

Tengt efni 

 Anime
 Manga

Tenglar 
 Hentai: Þróun
 Samanburður á enskri og japanskri notun orðisinns Hentai
 Stutt saga 'Hentai'-s, eftir Mark McLelland

Japönsk hugtök
Klám
Össur Geirsson

Össur Geirsson (fæddur 1961) er íslenskur básúnuleikari, útsetjari og tónlistarkennari. Hann lauk burtfararprófi í útsetningum frá Tónlistarskóla FÍH árið 1987 og blásarakennaraprófi frá Tónlistarskólanum í Reykjavík árið 1988. Hann hefur verið málmblásarakennari við Skólahljómsveit Kópavogs frá árinu 1987, og aðalstjórnandi og skólastjóri hennar frá 1993. Össur hefur komið fram með ýmsum tónlistarhópum sem stjórnandi, útsetjari eða hljóðfæraleikari, t.d. Sinfóníuhljómsveit Íslands, Stórsveit Reykjavíkur, Hljómsveit Íslensku Óperunnar og hjá Þjóðleikhúsinu. Össur hefur einnig leikið inná fjölmargar hljómplötur, m.a. hjá Bubba Morthens, Stuðmönnum og Todmobile.

Íslenskir tónlistarmenn
Tónlistarskóli FÍH

Tónlistarskóli FÍH er íslenskur tónlistarskóli sem stofnaður var árið 1980 og er starfræktur af FÍH.  Skólinn er til húsa við Rauðagerði 27 í Reykjavík og er honum skipt í tvær megindeildir, grunndeild og framhaldsdeild. Innan framhaldsdeildar standa síðan til boða tvær námsbrautir, sígild braut og djass- og rokkbraut. Skólastjóri skólans er Róbert Þórhallson.

Tilvísanir 

Íslenskar menntastofnanir
Félag íslenskra hljómlistarmanna

Félag íslenskra hljómlistarmanna (skammst. FÍH) er samtök atvinnuhljómlistarmanna og tónlistarkennara á Íslandi, sem stofnuð voru árið 1932.

Félagið hefur starfrækt tónlistarskóla, Tónlistarskóla FÍH, frá árinu 1980.

Íslensk tónlistarfélög
Akkilles

Akkilles einnig ritað Akkiles og Akkilleifur (forngríska  Akhilleús) var hetja í Trójustríðinu og aðalpersónan og bestur Akkea í Ilíonskviðu Hómers, þar sem meginþemað er ekki Trójustríðið í heild sinni, heldur reiði Akkillesar og afleiðingar hennar í kjölfar ósættis hans og Agamemnons konungs Mýkenu á tíunda ári stríðsins. 

Akkilles var sagður myndarlegastur þeirra sem héldu til Tróju og hraustastur.

Ævi Akkillesar 
Akkilles var sonur Peleifs konungs í Þessalíu og Þetisar sjávargyðju. Þétis vildi ekki kvænast Peleif, en Kírón sem seinna varð kennari Akkilesar, hvatti Peleif til að gefast ekki upp. Akkillies átti 6 systkini en Þetis brenndi þau öll á báli til þess að gá hvort þau væru guðakyns eða mannkyns. Faðir Akkilesar, Peleifur, bjargaði honum úr bálinu. Aðrar sagnir herma að Þetis hafi dýft Akkilles ofan í fljótið Stix, sem var fljótið sem skildi á milli lífs og dauða í grískri goðafræði, til að gera hann ódauðlegan. Þetis varð þó að halda um hælana á honum á meðan og því voru hælarnir alltaf hans veiki blettur. 

Dag einn heyrði Peleifur spádóm um að Akkiles myndi falla í orrustunni um Tróju. Peleifur sendi þá son sinn til hirðar Lýkomitisar konugs á Skyros klæddan sem konu og bjó hann hjá dætrum konungsins klæddur eins og kona og bjó hjá dætrum kounungsins.

Akkillies varð víðfrægur hermaður og barðist með Grikkjum í orrustunni um Tróju. Akkilles er talinn vera hetja í grískri goðafræði og einn af aðalpersónum orusturnar um Tróju. Þar stjórnaði hann 50 skipum með 5 stríðsherrum. 

Hektor prins af Tróju drap elskhuga Akkillesar, Patróklus að nafni, eftir að hinn síðarnefndi þóttist vera Akkillies í orustu.
Hektor taldi Patróklus vera Akkilles. Akkilles hefndi sín á Hektori, drap hann í einvígi og dró svo lík hans á eftir hestvagni sínum. Samkvæmt grískum fornritum reiddust guðirnir Akkiles við þetta. Seinna í orustunni um Tróju skaut Paris, bróðir Hektors ör í átt að  Akkilles og Appollon beindi örinni í hæl hans og dró það Akkilles til dauða.

Tilvísanir 

Menn og hetjur í grískri goðafræði
Persónur í Hómerskviðum
Ódysseifur

Getur líka átt við skáldsöguna Ódysseif eftir James Joyce. 

Ódysseifur er aðalpersónan í Ódysseifskviðu Hómers og er einnig mikilvæg persóna í Ilíonskviðu. Ódysseifur var konungur á Íþöku. Hann var þekktur fyrir að vera úrræðagóður og snjall og jafnvel slægur og undirförull. Ódysseifskviða segir frá heimför hans og hrakningum frá Tróju að Trójustríðinu loknu en það tók Ódysseif tíu ár að komast heim að loknu tíu ára löngu stríði. Ódysseifur var sonur Laertesar og Antikleu. Kona hans hét Penelópa en sonur hans hét Telemaakkos. Í harmleiknum Ifigenía í Ális eftir Evripídes er Sísýfos sagður faðir Ódysseifs.

Menn og hetjur í grískri goðafræði
Persónur í Hómerskviðum
Valletta

Valletta er höfuðborg Möltu.

Malta
Höfuðborgir
Marseille

Marseille er næst stærsta borg Frakklands með rúmlega 870 þúsund íbúa (2017) og 1,8 á stórborgarsvæðinu. Marseille er í Provence-Alpes-Côte d'Azur-héraði, liggur að Miðjarðarhafinu og er stærsta hafnarborg Frakklands. Aðalgata Marseille er breiðgatan La Canebiere, í borginni finnast fiskimarkaðir og gömul virki.

Söguágrip
Marseille er gömul borg, hún var stofnuð um 600 f.Kr. af Grikkjum frá Fókaju (í Tyrklandi) og var þá nefnd Massalía á latínu. Massalía náði fljótt íbúafjölda 1000 manna.

Á 4. öld f.Kr. gerði Pýþeas út bát sinn frá Massalíu og sigldi vítt og breitt um úthöfin. Sagan segir m.a. að hann hafi fundið land í norðri er hann nefndi Thule og gæti hafa verið Ísland.

Massalíubúar gengu í bandalag, sem sjálfstætt borgríki, við Rómverja til að verjast ágengni Etrúa, Fönikíumanna og Kelta. Eftir að Júlíus Caesar komst til valda gengu Massalíubúar til liðs við Pompeius herhöfðingja og eftir að hafa barist í sjóorrustu og í umsátri um borgina töpuðu menn Pompeiusar borgarastríðinu í Róm 49 f.Kr. og Massalía missti sjálfstæði sitt.

Undir Rómverjum varð Marseille iðandi verslunarborg allt fram að því þegar fór að halla undir fæti Rómarveldis. Marseille varð ekki velmegandi verslunarborg á ný fyrr á upp úr 10. öld. Plágan mikla barst til borgarinnar 1347 og varð mannfall mikið, 50-90 þúsund. Enn varð borgin fyrir miklum skakkaföllum þegar Aragonar réðust á hana og rændu 1423.

Upp úr miðri 15. öld bætti René I af Napólí, hertogi í Provence, úr varnarvirkjum borgarinnar. Stuttu síðar varð Marseille formlega hluti af ríki Frakka. Marseille sendi 500 borgarbúa til þess að taka þátt í frönsku byltingunni 1792. Eftir franska heimsveldið breiddi úr sér og iðnvæðingin jók framleiðslu á 19. öld og fyrri hluta 20. aldar jókst flæði umferðar og varnings um borgina. Marseille varð mikilvægur hlekkur til Alsír, Marokkó, Túnis og fleiri nýlendna á þeim tíma.

Menntun 
 EPITECH
 Institut polytechnique des sciences avancées
 Kedge Business School

Heimild

Tenglar 
 Opinber heimasíða
 Opinber heimasíða ferðamanna 
 Marseille; grein í Lesbók Morgunblaðsins 1999

Borgir í Frakklandi
Provence-Alpes-Côte d'Azur
Ídómeneifur

Þessi grein fjallar um hetjuna í Trójustríðinu. Um epikúríska heimspekinginn, sjá Ídómeneifur frá Lampsakos
Ídómeneifur var krítversk hetja sem barðist í Trójustríðinu. Afi hans var Mínos konungur á Krít. Ídómeneifur fór fyrir Krítverjum í Trójustríðinu og var einnig meðal biðla Helenu fögru.

Í Ilíonskviðu er Ídómeneifur meðal helstu herforingja Akkea. Hann var meðal trustustu vina og ráðgjafa Agamemnons. Ídómeneifur var meðal þeirra sem földu sig í Trójuhestinum. 

Menn og hetjur í grískri goðafræði
Persónur í Hómerskviðum
Styrktarfélag lamaðra og fatlaðra

Styrktarfélag lamaðra og fatlaðra eru almenn félagasamtök sem hafa það að markmiði að stuðla að aukinni orku, starfshæfni og velferð fólks með fötlun, einkum barna. í dag sinnir félagið hlutverki sínu meðal annars með þvi að starfrækja Æfingastöð SLF að Háaleitisbraut 11-13, Iðjuþjálfun SLF í Hafnarfirði og sumardvalarheimilið Reykjadal í Mosfellsdal. Þeir sem njóta þjálfunar hjá SLF eru flestir fatlaðir frá fæðingu. Á hverju ári koma um 1200 einstaklingar til þjálfunar í Æfingastöð SLF að Háaleitisbraut og 25 í Hafnarfjörð. Um 200 börn koma til dvalar í Reykjadal á hverju ári. 

Félagið var stofnað 1952. Fjórum árum seinna hóf það rekstur endurhæfingarstöðvar en árið 1968 var stöðinni breytt í Æfingastöð SLF. Árið 1959 hóf SLF rekstur sumarbúða fyrir fötluð börn. Sumarbúðirnar voru fyrst í Reykjaskóla í Hrútafirði en fluttust svo árið 1963 í Reykjadal í Mosfellsdal. Árið 1972 hóf félagið rekstur leikskóla sem nú heitir Múlaborg og hefur reksturinn færst yfir til Reykjavíkurborgar.

Íslensk félagasamtök
Ídómeneifur frá Lampsakos

Þessi grein fjallar um epikúríska heimspekinginn. Um persónuna í Hómerskviðum, sjá Ídómeneifur.
Ídómeneifur (forngríska Iδoμενευς, 310 – 270 f.Kr.) frá Lampsakos var vinur og nemandi Epikúrosar. Lítið er vitað um ævi hans annað en að hann giftist Batis, systur Sandesar, sem var einnig frá Lampsakos.

Ídómeneifur ritaði fjölda bóka um heimspeki og sagnfræði. Einungis brot úr verkum hans eru varðveitt en eftirfarandi titlar eru varðveittir:
Saga Samóþrake ('Iστoρια των κατα Σαμoθρακην).
Um sókratingana (Περι των Σωκρατικων) (úr þessu riti eru varðveitt brot)

Einnig ritaði Ídómeneifur bók um aþenska stjórnmálamenn en hún er ekki varðveitt og titill hennar er óþekktur.

Epikúringar
Heimspekingar helleníska tímans
Olíukreppan 1973

Olíukreppan 1973 var orkukreppa á Vesturlöndum sem stóð frá 16. október 1973 og stóð til 17. mars 1974. Kreppan hafði varanleg áhrif á verð hráolíu um allan heim og hafði víðtækar afleiðingar. Ástæða kreppunnar var viðskiptabann með olíu sem arabísku olíuframleiðsluríkin, auk Egyptalands og Sýrlands, settu á Bandaríkin og vestur-evrópska bandamenn þeirra vegna stuðnings þessara ríkja við Ísrael í Jom kippúr-stríðinu sem stóð yfir í október 1973. 

Um svipað leyti höfðu ríkin í Samtökum olíuframleiðenda (OPEC) komið sér saman um verðsamráð til þess að stórhækka olíuverð eftir að samningaviðræður við „Systurnar sjö“ fóru út um þúfur fyrr í sama mánuði. Þetta leiddi samstundis til verðhækkana og verðbólgu um leið og framleiðsla minnkaði hjá þeim ríkjum sem urðu fyrir kreppunni. Þau ríki sem illa urðu úti brugðust við með gagnaðgerðum til að draga úr eftirspurn sinni eftir olíu frá þessum löndum. Til lengri tíma kom því olíukreppan verst niðri á olíuframleiðslulöndunum sjálfum og leiddi til hnignunar Samtaka olíuframleiðenda.

Orkukreppur
Olía
Venn-mynd

Venn-mynd eða Vennmynd er myndræn framsetning mengja og innbyrðis rökfræðilegra tengsla þeirra, dregið af nafni rökfræðingsins John Venn.

Neðanmálsgreinar 

Mengjafræði
Rökfræði
Þjóðabandalagið

Þjóðabandalagið voru alþjóðasamtök sem voru stofnuð á Friðarráðstefnunni í París 1919 í kjölfar fyrri heimsstyrjaldarinnar. Markmið samtakanna voru afvopnun og að koma í veg fyrir styrjaldir með samtryggingu, að leysa úr milliríkjadeilum með samningaviðræðum og að bæta velferð í heiminum. Sú stefna í alþjóðastjórnmálum sem lá á bak við bandalagið var gerólík þeirri sem ríkt hafði fram að því. Þjóðabandalagið bjó ekki yfir eigin her og treysti því á stórveldin til að tryggja framkvæmd ákvarðana bandalagsins. Síðari heimsstyrjöldin sýndi greinilega fram á að bandalaginu mistókst að ná einu helsta markmiði sínu: að koma í veg fyrir stríð. Rétt áður en stríðinu lauk, í lok júní 1945, var undirbúningsráðstefna fyrir stofnun Sameinuðu þjóðanna haldin í San Francisco þar sem sáttmáli var undirritaður. Sameinuðu þjóðirnar tóku síðan við af Þjóðabandalaginu ári seinna, eða 20. apríl 1946. Síðasta þing Þjóðabandalagsins var haldið þann 8. apríl 1946, en þar flutti Robert Cecil lávarður, einn af stofnendum Þjóðabandalagsins ræðu og lýsti því að viðleitni þeirra sem stofnuðu Þjóðabandalagið væri ekki unnin fyrir gýg og án hennar hefði hin nýja alþjóðastofnun Sameinuðu þjóðirnar ekki orðið til. Öll gögn og eignir Þjóðabandalagsins voru þá látinn renna til Sameinuðu þjóðanna. 

Woodrow Wilson, Bandaríkjaforseti, hélt mjög á lofti hugmyndinni um bandalag þjóða til að koma í veg fyrir stríð og átti stóran þátt í stofnun Þjóðabandalagsins, en kveðið var á um stofnun bandalagsins í 1. hluta Versalasamningsins. Upphaflega undirrituðu 44 ríki stofnskrá bandalagsins en 22 ríki gengu í það síðar. Vegna þeirrar einangrunarstefnu sem þá ríkti í öldungadeild Bandaríkjaþings tóku Bandaríkin ekki þátt í stofnuninni.

Tengt efni 
 Sameinuðu þjóðirnar

Stofnað 1920
Lagt niður 1946
Saga Evrópu
Alþjóðastofnanir
Litla Ilíonskviða

Litla Ilíonskviða eða Ilíonskviða hin skemmri (forngríska: , Ilias mikra; latína: Ilias parva) er glatað forngrískt söguljóð. Hún var eitt ljóðanna um Trójustríðið en einungis Ilíonskviða og Ódysseifskviða eru varðveittar. Litla Ilíonskviða hefst þar sem Eþíópíukviða skilur við og er eins konar framhald hennar en framhald Litlu Ilíonskviðu er að finna í kvæðinu Iliou persis („Fall Tróju“). Í fornöld var Litla Ilíonskviða ýmist eignuð Leskesi frá Pyrrhu, Kinæþoni frá Spörtu, Díodórosi rá Eryþræ eða Hómer. Kvæðið var í fjórum bókum undir sexliðahætti.

Aldur
Litla Ilíonskviða var að líkindum samin á seinni hluta 7. aldar f.Kr. en um það ríkir mikil óvissa.

Efni
Þótt kvæðið sé glatað eru um þrjátíu línur varðviettar úr kvæðinu sjálfu en auk þess er varðveittur útdráttur úr efni hennar frá því í síðfornöld. 

Kvæðið hófst á útbýtingu vopna Akkillesar, sem mesta hetjan meðal Grikkja átti að fá: um vopnin keppa Ajas Telamonsson og Ódysseifur, sem hlaut vopnin að lokum. Ajas gengur af göflunum og fremur að endingu sjálfsmorð.

Ódysseifur situr fyrir Helenosi og handsamar hann en Helenos spáir fyrir um hvernig Grikkir fái tekið Tróju. Ódysseifur og Díómedes halda til Lemnos til að sækja Fíloktetes, sem drepur París í bardaga. Helena giftist þá Deífóbosi. Ódysseifur sækir son Akkillesar, Neoptólemos og kemur með hann til Tróju, fær honum hervopn föður síns og vofa Akkillesar birtist honum. Neoptólemos vegur tróversku hetjuna Evrýpylos. Ódysseifur fer inn í Tróju, dulbúinn sem betlari. Helena ber kennsl á hann en þegir.

Gyðjan Aþena lætur Epeios smíða viðarhest og Grikkir koma bestu köppum sínum fyrir inni í hestinum, brenna búðir sínar og draga sig í hlé til eyjunnar Tenedos sem var skammt frá. Tróverjar halda að Grikkir séu á brott fyrir fullt og allt, rjúfa hluta borgarmúrsins og draga hestinn inn í borgina og fagna.

Ekki virðist fjallað um eyðileggingu Tróju í Litlu Ilíonskviðu en það er meginefni Iliou persis. Eigi að síður lýsir brot sem talið er vera út Litlu Ilíonskviðu hvernig Neoptolemos handsamar Andrómökku, ekkju Hektors, og drepur barnungan son þeirra, Astýanax, með því að henda honum fram af borgarveggnum.

Tengill 
 

Forngrískar bókmenntir
Steinar Bragi

Steinar Bragi Guðmundsson (f. 15. ágúst 1975) er íslenskur rithöfundur og ljóðskáld. 

Hann lauk stúdentsprófi frá Menntaskólanum við Sund og stundaði nám í almennri bókmenntafræði og heimspeki við Háskóla Íslands. 

Hann hefur gefið út ljóðabækur með óbundnum ljóðum og prósaljóðum frá árinu 1998 og verk eftir hann hafa birst m.a. í tímaritinu Andblæ (1998), í Af stríði sem Nýhil gaf út, í Skírni og í Stínu árið 2007. Fyrsta skáldsaga hans, Turninn, kom út hjá Bjarti árið 2000 og síðan hafa komið út hjá sömu útgáfu Áhyggjudúkkur (2002), Sólskinsfólkið (2004) og Hið stórfenglega leyndarmál Heimsins (2006). Hjá Nýhil kom út skáldsagan Konur árið 2008.

Steinar hefur skrifað pistla á vef hins róttæka dagblaðs Nei og var áberandi í mótmælum á Austurvelli í janúar 2009. Í sama mánuði var Konur endurprentuð í kilju, og kom þá út hjá Máli og menningu.

Steinar Bragi hefur hlotið ýmsar viðurkenningar fyrir verk sín, m.a. Menningarverðlaun DV og verið tilnefndur til Bókmenntaverðlauna Norðurlandaráðs.

Skáldverk 
 1998 - Svarthol (ljóð)
 1999 - Augnkúluvökvi, (ljóð)
 2000 - Turninn (skáldsaga)
 2001 - Ljúgðu Gosi, ljúgðu (ljóð)
 2002 - Áhyggjudúkkur (skáldsaga)
 2004 - Sólskinsfólkið (skáldsaga)
 2005 - Útgönguleiðir (prósar)
 2006 - Litli kall strikes again (prósar undir höfundanafninu Tinna Timian)
 2006 - Hið stórfenglega leyndarmál heimsins (skáldsaga)
 2008 - Konur (skáldsaga)
 2009 - Himinninn yfir Þingvöllum (sögur)
 2011 - Hálendið (skáldsaga)
 2013 - Reimleikar í Reykjavík
 2014 - Kata (skáldsaga)
2016 - Allt fer (smásögur)
2020 - Truflunin (skáldsaga)

Neðanmálsgreinar

Tengt efni 
 Bókmenntaverðlaun Norðurlandaráðs
 Tilnefningar til bókmenntaverðlauna Norðurlandaráðs frá Íslandi

Tenglar 
 Um Steinar Braga á Bókmenntavefnum
 Nei. 
 Bók mánaðarins: Konur

Íslenskir rithöfundar
Íslensk skáld

Stúdentar úr Menntaskólanum við Sund
Guðrún Eva Mínervudóttir

Guðrún Eva Mínervudóttir (f. 17. mars 1976) er íslenskur rithöfundur og ljóðskáld. Hún vakti almenna athygli fyrir smásagnasafnið Á meðan hann horfir á þig ertu María mey árið 1998. Árið 1999 kom út Ljúlí ljúlí og 2000 Fyrirlestur um hamingjuna sem var tilnefnd til Íslensku bókmenntaverðlaunanna það ár. Síðan þá hafa komið út Albúm, Sagan af sjóreknu píanóunum (báðar 2002), Yosoy: Af líkamslistum og hugarvíli í hryllingsleikhúsinu við Álafoss (sem hlaut Menningarverðlaun DV árið 2005), Skaparinn 2008, Allt með kossi vekur (2011), Englaryk (2014), Skegg Raspútíns (2016), Ástin Texas (2018) og Aðferðir til að lifa af (2019). Hún hefur gefið út eina ljóðabók (2000) Á brún alls fagnaðar: ljóð handa Hrafni sem er tvöföld bók; hin hliðin geymir ljóðabókina Stiginn til himna: ljóð handa Evu eftir Hrafn Jökulsson. Guðrún Eva hlaut Íslensku bókmenntaverðlaunin árið 2012 fyrir skáldsögu sína Allt með kossi vekur.

Tengill
 Um Guðrúnu Evu Mínervudóttur á Bókmenntavefnum
 Guðrún Eva Mínervudóttir hlýtur Íslensku bókmenntaverðlaunin 

Íslenskir rithöfundar
Íslensk skáld

Íslenskar konur
Handhafar íslensku bókmenntaverðlaunanna
Handhafar Fjöruverðlaunanna
Sölvi Björn Sigurðsson

Sölvi Björn Sigurðsson (f. 7. október 1978) er íslenskur rithöfundur og ljóðskáld. 

Sölvi er fæddur á Selfossi. Hann lauk stúdentsprófi frá Menntaskólanum í Reyjavík, lærði frönsku í Montpellier og París og lauk BA-prófi í íslensku og bókmenntafræði frá Háskóla Íslands árið 2002 og mastersprófi í útgáfufræðum frá Stirling-háskóla í Skotlandi 2005.

Sölvi hefur líka fengist við þýðingar á verkum skálda eins og John Keats (í tímaritinu Andblæ 1999) W. H. Auden, Arthur Rimbaud og W. B. Yeats. Ljóð eftir hann komu út í safnritinu Líf í ljóðum: 22 íslensk samtímaskáld 2001 og 2002 kom út Vökunætur glatunshundsins sem innihélt að hálfu leyti frumort ljóð og að hálfu leyti ljóðaþýðingar. 2003 kom út fyrsta skáldsaga hans hjá Máli og menningu, Radíó Selfoss, sem er uppvaxtarsaga frá Selfossi. 2005 kom út Gleðileikurinn djöfullegi, söguljóð með tilvísun í Hinn guðdómlega gleðileik Dantes, ort undir þríliðahætti þar sem drukkið ungskáld reikar frá Hlemmi að Lækjartorgi af einum bar á annan í leit að sinni heittelskuðu Klöru í fylgd Dantes sjálfs. Árið 2006 kom síðan út önnur skáldsaga hans, Fljótandi heimur, Síðustu dagar móður minnar 2009 og sögulega skáldsagan Gestakomur í Sauðlauksdal 2011.

Hann hlaut íslensku bókmenntaverðlaunin árið 2019 fyrir bókina Selta - Apókrýfa úr ævi landlæknis.

Helstu verk 
 2019: Selta - Apókrýfa úr ævi landlæknis
2016: Blómið (skáldsaga)
 2015: 50 1/2 sonnetta (ljóð)
 2015: Kristalsaugað (ljóð)
 2014: Melitta Urbancic, Frá hjara veraldar (ljóðaþýðingar)
 2014: Robert Burns, Tam 'O Shanter (ljóðaþýðingar)
 2013: Stangveiðar á Íslandi (fræðirit)
 2013: Íslensk vatnabók (fræðirit)
 2012: Sláturtíðin (ljóð)
 2011: Gestakomur í Sauðlauksdal (skáldsaga)
 2010: William Shakespeare, Ofviðrið (leiktextaþýðing)
 2009: Síðustu dagar móður minnar (skáldsaga)
 2008: Arthur Rimbaud, Árstíð í helvíti (ljóðaþýðingar)
 2006: Fljótandi heimur (skáldsaga)
 2005: Gleðileikurinn djöfullegi (söguljóð)
 2003: Radíó Selfoss (skáldsaga)
 2002: Vökunætur glatunshundsins (ljóð og ljóðaþýðingar)
 2000: Ást og frelsi (ljóð)

Tenglar 
 Um Sölva Björn á Bókmenntavefnum

Tilvísanir 
Íslenskir rithöfundar
Íslensk skáld
Íslenskir þýðendur

Handhafar íslensku bókmenntaverðlaunanna
Stúdentar úr Menntaskólanum í Reykjavík